JONIŠKIO RAJONO SAVIVALDYBĖS

TARYBA

SPRENDIMAS

DĖL JONIŠKIO RAJONO SAVIVALDYBĖS TARYBOS 2010 M. RUGPJŪČIO 5 D. SPRENDIMO NR. T-136 „DĖL DIENOS SOCIALINĖS GLOBOS ASMENS NAMUOSE TEIKIMO TVARKOS APRAŠO PATVIRTINIMO“ PAKEITIMO

2015 m. gruodžio 17 d. Nr. T-246

Joniškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Joniškio rajono savivaldybės taryba n u s p r e n d ž i a:

Pakeisti Dienos socialinės globos asmens namuose teikimo tvarkos aprašą, patvirtintą Joniškio rajono savivaldybės tarybos 2010 m. rugpjūčio 5 d. sprendimu Nr. T-136 (2011 m. rugsėjo 29 d. sprendimo Nr. T-168 redakcija, su pakeitimais, padarytais 2012 m. sausio 26 d. sprendimu Nr. T-18 ir 2012 m. gegužės 31d. sprendimu Nr. T-97), ir išdėstyti jį nauja redakcija (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo ar Lietuvos Respublikos civilinio proceso kodekso nustatyta tvarka ir sąlygomis.

Savivaldybės meras	Gediminas Čepulis

PATVIRTINTA

Joniškio rajono savivaldybės tarybos

2015 m. gruodžio 17 d. sprendimu Nr. T-246

DIENOS SOCIALINĖS GLOBOS ASmens NAMUOSE TEIKIMO

TVARKOS APRAŠAS

I SKYRIUS

BENDROSIOS NUOSTATOS

1. Dienos socialinės globos asmens namuose teikimo tvarkos aprašas (toliau – Aprašas) reglamentuoja dienos socialinės globos asmens namuose teikimo, nutraukimo ir mokėjimo už globą sąlygas Joniškio rajono savivaldybėje (toliau – savivaldybė).

2. Dienos socialinė globa asmens namuose (toliau – dienos globa namuose) – tai socialinių ir slaugos paslaugų visuma, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu.

3. Aprašas taikomas dienos globai namuose, kurią planuoja savivaldybė ir kurios teikimas finansuojamas iš savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinės globos paslaugoms organizuoti.

4. Dienos globą namuose teikia socialines paslaugas teikiančios įstaigos, turinčios licenciją šioms paslaugos teikti (toliau – Įstaiga).

II SKYRIUS

DIENOS GLOBOS NAMUOSE PASLAUGŲ GAVĖJAI

5. Dienos globa namuose skiriama asmenims, kuriems nustatytas specialusis nuolatinės slaugos poreikis, deklaravusiems gyvenamąją vietą Joniškio rajono savivaldybėje ir kuriems nustatytas dienos socialinės globos asmens namuose poreikis. Paslaugų gavėjai:

5.1. suaugęs asmuo, turintis sunkią negalią, – asmuo, kuriam pagal Lietuvos Respublikos socialinių paslaugų įstatymą (toliau – Įstatymas) nustatytas visiško nesavarankiškumo lygis ir kuris pagal Neįgaliųjų socialinės integracijos įstatymą yra pripažintas nedarbingu;

5.2. senyvo amžiaus asmuo, turintis sunkią negalią, – sukakęs senatvės pensijos amžių asmuo, kuriam pagal Įstatymą nustatytas visiško nesavarankiškumo lygis;

5.3. vaikas, turintis sunkią negalią, – vaikas, kuriam pagal Įstatymą nustatytas visiško nesavarankiškumo lygis ir pagal Neįgaliųjų socialinės integracijos įstatymą pripažintas sunkaus neįgalumo lygis.

III SKYRIUS

DIENOS GLOBOS NAMUOSE ORGANIZAVIMAS

6. Dienos globos namuose paslaugos sudėtis:

6.1. dienos socialinė globa;

6.2. medicininė slauga;

6.3. kitos paslaugos, reikalingos asmeniui pagal nustatytą jo savarankiškumo lygį.

7. Asmuo (vienas iš suaugusių šeimos narių) ar jo globėjas (rūpintojas) (toliau – asmuo), pageidaujantis, kad būtų skirta socialinė globa namuose, kreipiasi į gyvenamosios vietos seniūniją ir pateikia:

7.1. užpildytą prašymą-paraišką gauti socialines paslaugas (formą SP-8, patvirtintą socialinės apsaugos ir darbo ministro 2005 m. birželio 27 d. įsakymu Nr. A1-183 (2006 m. liepos 5 d. įsakymo Nr. A1-187 redakcija).

7.2. asmens tapatybę patvirtinantį dokumentą;

7.3. neįgaliojo arba pensininko pažymėjimą;

7.4. specialiojo nuolatinės slaugos poreikio nustatymo pažymą (SPS-1);

7.5. asmens neįgalumą / darbingumą patvirtinantį dokumentą;

7.6. informaciją apie asmens (šeimos) pajamas, gautas per paskutinius 3 mėnesius iki kreipimosi mėnesio;

7.7. teismo nutartį dėl rūpybos ar globos nustatymo (jei asmeniui teismo sprendimu nustatyta rūpyba arba globa);

7.8. sveikatos priežiūros įstaigos užpildytą medicinos dokumentų išrašą (F027/a) su rekomendacija, gydytojo psichiatro išvadą ir rekomendaciją dėl dienos globos namuose būtinumo, jei asmuo turi proto / psichikos negalią.

8. Esant poreikiui gali būti prašoma pateikti ir kitus dokumentus.

9. Seniūnijos socialinio darbo organizatorius arba savivaldybės administracijos Socialinės paramos ir sveikatos skyriaus (toliau – Skyrius) atsakingas specialistas per 30 kalendorinių dienų nuo prašymo-paraiškos gavimo dienos įvertina asmens (šeimos) socialinių paslaugų poreikį. Kai asmuo gydosi viešosios įstaigos Joniškio ligoninės Palaikomojo gydymo ir slaugos skyriuje, paslaugos poreikio vertinimą gali atlikti ir šios įstaigos socialinio darbo organizatorius.

10. Asmens (šeimos) dienos globos namuose paslaugos poreikis nustatomas vadovaujantis teisės aktais.

11. Seniūnijos socialinio darbo organizatorius arba savivaldybės administracijos direktoriaus įgaliotas asmuo, nustatęs asmens (šeimos) socialinių paslaugų poreikį, užpildo asmens (šeimos) socialinių paslaugų poreikio vertinimo formą ir pateikia ją Skyriaus atsakingam darbuotojui.

12. Asmeniui (šeimai) dienos globos namuose paslaugos skiriamos Skyriaus vedėjo sprendimu, kuris priimamas per 14 darbo dienų nuo prašymo gavimo dienos.

13. Visi paslaugų gavėjo dokumentai perduodami Įstaigai.

14. Asmens (šeimos) ir Įstaigos teisės ir pareigos, susijusios su paslaugų skyrimu ir mokėjimu, nustatomos rašytine sutartimi.

15. Dienos globos namuose paslauga teikiama atsižvelgiant į individualius paslaugų gavėjo (šeimos) interesus.

16. Medicininę slaugą namuose teikia slaugytojas pagal asmens šeimos gydytojo slaugos ir gydymo procedūrų atlikimo poreikius, paskirtą gydymą, asmens sveikatos būklę ir sudarytą slaugos planą. Šeimos gydytojas pildo siuntimo formą Nr. F027/a dėl slaugos ir gydymo procedūrų atlikimo namuose, nurodydamas diagnozę, paskirtą gydymą ir kitą informaciją, reikalingą slaugai.

17. Dienos globos namuose paslauga gali būti teikiama nuo 4 iki 8 valandų per dieną iki 5 kartų per savaitę darbo dienomis.

18. Jeigu asmeniui dienos globos namuose paslauga reikalinga daugiau nei 8 valandas per dieną arba nakties metu, taip pat susidarius krizinėms situacijoms (trumpam laikui pablogėjus asmens sveikatos būklei, atsiradus išskirtinėms sąlygoms šeimoje), asmuo gali kreiptis dėl trumpalaikės ar ilgalaikės socialinės globos institucijoje.

19. Pasikeitus paslaugų gavėjo sveikatos būklei, socialinėms aplinkybėms socialinių paslaugų poreikį peržiūri Įstaigos atsakingas socialinis darbuotojas.

20. Įstaiga iki kiekvieno mėnesio 10 dienos pateikia Skyriui informaciją apie dienos globos namuose paslaugų teikimą.

21. Dienos globos namuose paslaugų asmeniui negali teikti asmenys, kurie su paslaugos gavėju gyvena kartu, yra jo artimieji giminaičiai arba susieti svainystės ryšiais, taip pat kurie teismo sprendimu paskirti neįgaliojo rūpintojais ar globėjais.

IV SKYRIUS

FINANSINIŲ GALIMYBIŲ VERTINIMAS

22. Asmens (šeimos) finansines galimybes mokėti už dienos globą namuose vertina ir mokesčio dydį nustato Skyriaus atsakingas specialistas.

23. Asmuo (vienas iš suaugusių šeimos narių), gaunantis dienos globą namuose, ar jam teisėtai atstovaujantis asmuo privalo pranešti Įstaigai apie asmens (šeimos) pajamų pasikeitimus, įvykusius per dienos globos namuose gavimo laikotarpį.

24. Skyrius turi teisę asmens, gaunančio socialines paslaugas, finansines galimybes iš naujo vertinti savo ar Įstaigos iniciatyva.

25. Skyrius, gavęs informaciją apie asmens (šeimos) pajamų pokyčius per dienos globos namuose gavimo laiką, finansines galimybes iš naujo įvertina ne vėliau kaip per 3 mėnesius nuo minėtos informacijos gavimo.

26. Pervertinus asmens finansines galimybes, asmuo už dienos globą namuose moka nuo to mėnesio, nuo kurio pasikeitė asmens (šeimos) pajamos arba teisės aktai, reglamentuojantys mokėjimą už dienos globą.

V SKYRIUS

MOKESTIS UŽ DIENOS GLOBĄ NAMUOSE

27. Mokestis už dienos globą namuose nustatomas atsižvelgiant į asmens pajamas ir gali būti nustatytas tik pinigine išraiška.

28. Vienas gyvenantis asmuo moka už vieną kalendorinį mėnesį teikiamą socialinę globą namuose 20 procentų asmens pajamų.

29. Asmuo, gyvenantis šeimoje, kurios pajamos vienam šeimos nariui neviršija valstybės remiamų pajamų trigubo dydžio, moka už vieną kalendorinį mėnesį teikiamą socialinę globą namuose 20 procentų asmens pajamų.

30. Asmuo, gyvenantis šeimoje, kurios pajamos vienam šeimos nariui viršija valstybės remiamų pajamų trigubą dydį, moka už vieną kalendorinį mėnesį teikiamą socialinę globą namuose 40 procentų asmens pajamų.

31. Įstaigos atsakingas darbuotojas pasibaigus kalendoriniam mėnesiui, vadovaudamasis teisės aktais, apskaičiuoja kiekvieno paslaugos gavėjo mokestį už suteiktą dienos globą namuose.

32. Mokesčio dydis už trumpiau nei vieną kalendorinį mėnesį teikiamą dienos socialinę globą nustatomas proporcingai teikiamos paslaugos trukmei.

33. Įstaiga kiekvieną mėnesį suveda duomenis apie asmeniui (šeimai) suteiktas paslaugas į Socialinės paramos šeimai informacinę sistemą (SPIS).

VI SKYRIUS

DIENOS GLOBOS NAMUOSE STABDYMAS, NUTRAUKIMAS IR ATNAUJINIMAS

34. Dienos globa namuose sustabdoma rašytiniu gavėjo, jo globėjo (rūpintojo) prašymu iki dviejų mėnesių laikotarpiui, išskyrus, kai gavėjas gydomas ligoninėje (šiuo atveju dienos globos teikimas sustabdomas, iki gavėjas sugrįš į namus).

35. Dienos globos namuose teikimas asmeniui (šeimai) atnaujinamas išnykus aplinkybėms, dėl kurių buvo priimtas sprendimas sustabdyti dienos globos teikimą.

36. Dienos globos teikimas nutraukiamas:

36.1. pasikeitus asmens (šeimos) socialiniam statusui;

36.2. asmeniui išvykus nuolat gyventi į kitą vietovę;

36.3. asmeniui raštu atsisakius teikiamų paslaugų;

36.4. jei, praėjus dviem mėnesiams nuo prašymo sustabdyti dienos globos namuose teikimą, nesikreipiama dėl paslaugų atnaujinimo;

36.5. pradėjus teikti asmeniui dienos, ilgalaikę ar trumpalaikę socialinę globą institucijoje;

36.6. asmeniui atsisakius mokėti už suteiktas paslaugas.

37. Sprendimą dėl dienos globos namuose nutraukimo priima Skyriaus vedėjas per 14 kalendorinių dienų nuo Įstaigos informacijos pateikimo dienos.

38. Nutraukus socialinės globos namuose paslaugos teikimą, paslaugų gavėjas (vienas iš suaugusių šeimos narių) ar jo globėjas (rūpintojas), kiti suinteresuoti asmenys už gautas paslaugas privalo visiškai atsiskaityti per 10 darbo dienų.

VII SKYRIUS

DIENOS GLOBOS NAMUOSE FINANSAVIMAS

39. Asmenims, turintiems sunkią negalią, dienos globa namuose iš dalies finansuojama valstybės specialiosios tikslinės dotacijos lėšomis, kurios naudojamos skirtumui tarp socialinės globos kainos ir asmens mokėjimo už socialines paslaugas finansuoti.

40. Lėšų, gautų už socialinės globos namuose paslaugų teikimą, apskaita tvarkoma įstatymų ir kitų teisės aktų nustatyta tvarka.

41. Įstaiga iki kiekvieno mėnesio 10 dienos pateikia Skyriui paraišką dėl specialiųjų tikslinių dotacijų, skirtų asmenims, turintiems sunkią negalią, socialinei globai finansuoti.

VIII SKYRIUS

BAIGIAMOSIOS NUOSTATOS

42. Įstaiga atsako už lėšų, skirtų socialinei globai namuose finansuoti, tinkamą naudojimą.

43. Lėšų, gautų už dienos globą, apskaita ir naudojimas kontroliuojamas Lietuvos Respublikos teisės aktų nustatyta tvarka.

44. Ginčai dėl savivaldybės administracijos priimtų sprendimų (neveikimo) nagrinėjami Lietuvos Respublikos administracinių bylų teisenos įstatymo nustatyta tvarka.

______________________